Hospital de Sant Pau

Bolnica sv. Križa i sv. Pavla (katalonski: Hospital de la Santa Creu i Sant Pau) u četvrti El Guinardó u Barceloni dizajnirao je art nouveau arhitekt Lluís Domènech i Montaner i izgrađen je od 1901. do 1930. godine. Bolnica je zajedno s Katalonskom palačom glazbe (Palau de la Música Catalana) upisana 1997. godine na UNESCO-v popis mjesta svjetske baštine u Europi kao jedinstven primjer bogato ukrašene arhitekture koja je ipak prilagođena potrebama bolesnika. Historija Iako današnje zgrade datiraju s početka 20. stoljeća, sama bolnica je osnovana 1401. godine kada se spojilo šest manjih srednjovjekovnih lječilišta. Bivše zgrade bolnice nalaze se blizu gradskog središta Barcelone i datiraju u 15. stoljeće. Danas je u njima umjetnička škola Escola Massana i Državna knjižnica Katalonije (Biblioteca de Catalunya). Secesijske zgrade Domènech i Montanera su izgrađene od 1901. do 1930. godine i služile su kao bolnica sve do lipnja 2009. godine kada su nakon obnove pretvorene u muzej i kulturni centar. Nova bolnica je izgrađena 2003. godine sjeverno od ovog kompleksa. Danas se nudi organizirani obilazak kompleksa nekoliko puta dnevno. Vanjske veze Službena stranica